**Ομιλία κ. Γεώργιου Ζανιά**

**Προέδρου Δ.Σ.**

**Τακτική Γενική Συνέλευση**

**Eurobank Holdings A.E.**

**Τρίτη, 23 Ιουλίου 2024**

Κύριες και κύριοι Μέτοχοι,

Tο 2023 ήταν ένα ακόμα έτος μεγάλων προκλήσεων και κινδύνων, με την παγκόσμια οικονομία όμως ν’ αποδεικνύεται τελικά πιο ανθεκτική απ’ όσο αρχικά αναμενόταν. Οι μεγάλες κεντρικές τράπεζες συνέχισαν την πολιτική αύξησης των επιτοκίων που ξεκίνησαν το 2022 για την αντιμετώπιση του υψηλού πληθωρισμού. Το τραπεζικό σύστημα στις ΗΠΑ κλυδωνίστηκε από την κατάρρευση τριών περιφερειακών τραπεζών. Παράλληλα, κι ενώ ο πόλεμος στην Ουκρανία συνεχιζόταν, το ξέσπασμα της σύγκρουσης του Ισραήλ με την Χαμάς δημιούργησε έντονες ανησυχίες για εξάπλωση του πολέμου σε όλη τη Μέση Ανατολή. Παρά ταύτα, ο ρυθμός μεγέθυνσης της παγκόσμιας οικονομίας για το σύνολο του έτους διαμορφώθηκε σε σχετικά ικανοποιητικά επίπεδα, ιδίως στις ΗΠΑ, διαψεύδοντας αρχικές εκτιμήσεις.

Έχοντας διανύσει ήδη το πρώτο μισό του 2024, τα στοιχεία δείχνουν ότι αυτή η ανθεκτικότητα στην παγκόσμια οικονομία συνεχίζεται ενώ οι πληθωριστικές πιέσεις έχουν υποχωρήσει σημαντικά. Η διατήρηση όμως υψηλών τιμών στον τομέα των υπηρεσιών, ως αποτέλεσμα συμπιεσμένης ζήτησης, επιδοματικών ενισχύσεων αλλά και ανατροφοδότησης από τους μισθούς, ωθεί τις κεντρικές τράπεζες (Fed και EKT) να επιβραδύνουν την χαλάρωση της νομισματικής πολιτικής.

Παρά το συνεχιζόμενα δυσμενές διεθνές περιβάλλον, η ελληνική οικονομία παρουσίασε ανθεκτικότητα και το 2023 και συνέχισε να υπεραποδίδει συγκριτικά με την Ευρωζώνη. Το 2023 «έτρεξε» για τρίτη συνεχόμενη χρονιά πιο γρήγορα από την Ευρωζώνη, πετυχαίνοντας πραγματικό ρυθμό μεγέθυνσης 2,0%, έναντι 0,4% στην Ευρωζώνη, αλλά και υψηλότερο από τον δυνητικό μακροπρόθεσμο πραγματικό ρυθμό ανάπτυξης της χώρας. Η άνοδος των ονομαστικών μισθών, οι πόροι του Ταμείου Ανθεκτικότητας και Ανάπτυξης, τα μέτρα στήριξης της Κυβέρνησης και η καλή πορεία του τουρισμού ενίσχυσαν την εγχώρια ζήτηση, ενώ θετικά συνεισέφεραν επίσης οι εξαγωγές υπηρεσιών και οι επενδύσεις, κυρίως σε κατασκευές. Παράλληλα, το 2023 η χώρα μας επέστρεψε σε ικανοποιητικά πρωτογενή πλεονάσματα (1,9%), μείωσε ικανοποιητικά το δημόσιο χρέος ως ποσοστό του ΑΕΠ (κατά 10,8 ποσοστιαίες μονάδες) και επέστρεψε στην επενδυτική βαθμίδα από 4 από τους 5 αποδεκτούς από το Ευρωσύστημα Οίκους Αξιολόγησης. Για το 2024 και 2025 η Ευρωπαϊκή Επιτροπή προβλέπει για την Ελλάδα ρυθμούς ανάπτυξης 2,2% και 2,3% αντίστοιχα, σημαντικά υψηλότερα από το 0,7% και 1,4% που προβλέπεται για την Ευρωζώνη.

Το πρόβλημα του πληθωρισμού βελτιώνεται συνεχώς φτάνοντας στο 2,3% τον Ιούνιο του 24. Η ανεργία επιμένει σε διψήφια ποσοστά σε μια περίοδο κατά την οποία πολλοί κλάδοι της οικονομίας αναφέρουν δυσκολία εύρεσης προσωπικού, αντανακλώντας μια δομικότερη αναντιστοιχία μεταξύ προσφερόμενων και ζητούμενων προσόντων στην αγορά εργασίας.

Με αυτές τις εξελίξεις η χώρα έφτασε να δανείζεται φτηνότερα από την Ιταλία, με το σπρεντ του δεκαετούς ομολόγου να βρίσκεται περίπου στις εκατό μονάδες βάσης πάνω από το αντίστοιχο γερμανικό ομόλογο. Δηλαδή, σχετικά κοντά στα προ κρίσης επίπεδα.

Η ελληνική οικονομία ακολουθεί πλέον μια διαδρομή, η οποία αποσπά πολύ θετικά σχόλια από διεθνείς παρατηρητές. Κοιτάζοντας μπροστά, οι ευρωπαϊκοί πόροι και ιδίως η χρηματοδότηση μέσω του Ταμείου Ανάκαμψης και Ανθεκτικότητας (ΤΑΑ) αναμένεται να έχουν αυξημένη συμβολή στην ανάπτυξη την επόμενη τριετία, ενώ ήδη ξεκίνησε η αντιστροφή της συσταλτικής νομισματικής πολιτικής από την ΕΚΤ, η οποία όμως δεν αναμένεται να κινηθεί όσο γρήγορα αναμενόταν προηγουμένως, κατά το επόμενο διάστημα.

Τα καλά νέα για την απόδοση της ελληνικής οικονομίας συμβαδίζουν όμως με κάποια διαρθρωτικά προβλήματα που επιμένουν και χρήζουν αντιμετώπισης μέσω της υλοποίησης των κατάλληλων μεταρρυθμίσεων. Σε αυτά, περιλαμβάνεται ο «πρωταθλητισμός» της χώρας μας στην κατανάλωση, ως ποσοστού του ΑΕΠ, η χαμηλή συμμετοχή των επενδύσεων στο ΑΕΠ και η διατήρηση σχετικά υψηλών τιμών στο έλλειμμα του ισοζυγίου τρεχουσών συναλλαγών (6,3% το 2023) παρά τη μείωση των τιμών της ενέργειας. Μάλιστα, η αναμενόμενη αύξηση της συμμετοχής των επενδύσεων στο ΑΕΠ αναμένεται να λειτουργήσει επιβαρυντικά στο έλλειμα του ισοζυγίου τρεχουσών συναλλαγών καθόσον σημαντικό τμήμα των επενδυτικών προϊόντων εισάγεται. Η ανάκαμψη βέβαια της ανάπτυξης στην Ευρωπαϊκή Ένωση αναμένεται να βοηθήσει τις εξαγωγές.

Παράλληλα, σημαντικοί διεθνείς κίνδυνοι περιβάλλουν τις μεσοπρόθεσμες προβλέψεις. Εκτός από μια πιθανή επιμονή του πληθωρισμού, μια νέα όξυνση των γεωπολιτικών κινδύνων ενδεχομένως διαταράξει τις αγορές ενέργειας και τις διεθνείς χρηματοπιστωτικές αγορές, ενώ τα αποτελέσματα σε σημαντικές εκλογικές αναμετρήσεις τους επόμενους μήνες, κυρίως στις ΗΠΑ, θα μπορούσαν να έχουν σημαντικές επιπτώσεις στο παγκόσμιο εμπόριο και γενικότερα την πορεία της παγκόσμιας οικονομίας.

Πολύ καλές είναι οι επιδόσεις και στις άλλες δύο οικονομίες στις οποίες λειτουργεί η Eurobank, δηλαδή την Κύπρο και τη Βουλγαρία. Και στις δύο χώρες, τα δημόσια οικονομικά βρίσκονται σε εξαιρετική κατάσταση, η ανάπτυξη το 2023 ήταν γρήγορη (2,5% στην Κύπρο και 1,8% στη Βουλγαρία), ενώ η ανάπτυξη στην Κύπρο επιταχύνθηκε στο 3,4% κατά το πρώτο τρίμηνο του 2024. Και οι δύο χώρες αξιολογούνται σε επίπεδα λίγο παραπάνω από την επενδυτική βαθμίδα ενώ το πρόβλημα του πληθωρισμού που υπήρχε στη Βουλγαρία βελτιώνεται συνεχώς αυξάνοντας τις ενδείξεις πως θα είναι η επόμενη χώρα που θα ενταχθεί στην Ευρωζώνη.

Παράλληλες είναι οι εξελίξεις στις ελληνικές τράπεζες, οι οποίες είναι σε πολύ καλύτερη θέση σε σχέση με το παρελθόν, ώστε ν’ αντιμετωπίσουν πιθανές προκλήσεις και να μπορέσουν να χρηματοδοτήσουν τις ανάγκες της οικονομίας και της κοινωνίας. Η εξυγίανση των ισολογισμών των τεσσάρων συστημικών τραπεζών κοντεύει να ολοκληρωθεί διατηρώντας παράλληλα πολύ ψηλά τα επίπεδα κάλυψης των λίγων εναπομεινάντων Μη Εξυπηρετούμενων Ανοιγμάτων.

Σε όρους κεφαλαίων, οι ελληνικές τράπεζες βρίσκονται πλέον σχεδόν στο μέσο όρο των Ευρωπαϊκών τραπεζών. Η επιστροφή τους στη σχετικά υψηλή οργανική κερδοφορία, που έφτασε τα 3,4 δις ευρώ το 2023, αποτελεί διαρκή πλέον πηγή εσωτερικής δημιουργίας κεφαλαίων. Αξίζει να σημειωθεί ότι μετά από 16 χρόνια, οι 4 συστημικές τράπεζες θα καταβάλουν ξανά μέρισμα στους μετόχους τους με το συνολικό ποσό να διαμορφώνεται σε 875 εκατ. Ευρώ.

Σε όρους ρευστότητας οι ελληνικές τράπεζες βρίσκονται σε πολύ καλύτερη θέση από τον αντίστοιχο ευρωπαϊκό μέσο όρο με το Δείκτη Κάλυψης Ρευστότητας (γνωστό και ως LCR) να ανέρχεται στο 220,3%, έναντι 164,4% που βρίσκεται ο ευρωπαϊκός μέσος όρος και με ένα λόγο δανείων προς καταθέσεις στο 58,8%, όταν ο αντίστοιχος ευρωπαϊκός βρίσκεται πολύ ψηλότερα στο 102,7%. Μάλιστα, μια συγκριτική μελέτη που έκανε ο SSM έδειξε πως οι ελληνικές τράπεζες υπερέχουν και σε άλλους δείκτες σε σχέση με το μέσο όρο της Ευρωζώνης.

Η συνεχιζόμενη βελτίωση των θεμελιωδών μεγεθών και των εποπτικών δεικτών του τραπεζικού τομέα, σε συνδυασμό με την ανάκτηση της επενδυτικής κατηγορίας για την πιστοληπτική αξιολόγηση της Ελλάδος, δημιούργησε μια ευνοϊκή συγκυρία για την υλοποίηση της απο-επένδυσης του Ταμείου Χρηματοπιστωτικής Σταθερότητας (ΤΧΣ), σηματοδοτώντας την μετάβαση στην κανονικότητα. H Eurobank ήταν η πρώτη τράπεζα από την οποία αποεπένδυσε το ΤΧΣ, μέσω της εξαγοράς των ιδίων μετοχών της.

Κατά το πρώτο εξάμηνο του 2024, η μία μετά την άλλη οι ελληνικές τράπεζες αναβαθμίζονται στην επενδυτική βαθμίδα, με τη Eurobank να ηγείται αυτής της διαδρομής και να αναβαθμίζεται από τη Moodys, που δεν έχει δώσει ακόμη την επενδυτική βαθμίδα στην Ελλάδα, σε μια βαθμίδα πάνω από την επενδυτική.

Κυρίες και Κύριοι Μέτοχοι,

To 2023 ξεκίνησε επίσης η υλοποίηση της μακρόπνοης και φιλόδοξης Στρατηγικής Βιωσιμότητας της Τράπεζας, η οποία στοιχειοθετεί το όραμα για το σύνολο του Ομίλου.

Παραμένοντας συνεπείς στη στρατηγική μας προσέγγιση που ορίζει ότι θα στηρίξουμε την πράσινη μετάβαση της οικονομίας, σημειώσαμε πρόοδο σε συγκεκριμένους στόχους (ποιοτικούς και ποσοτικούς) σε σχέση με την **Στρατηγική Χρηματοοικονομική Επίδραση**, με μια σειρά από ενέργειες. Ενδεικτικά αναφέρω πως:

- Πάνω από το 20% των νέων εταιρικών εκταμιεύσεων χαρακτηρίζονται ως βιώσιμες

- Περισσότερο από το 50% των νέων εκταμιεύσεων στον τομέα της ενέργειας κατευθύνεται στις ΑΠΕ

- 100% των εκταμιεύσεων που σχετίζονται με την κατασκευή νέων κτιρίων κατευθύνθηκαν σε πράσινα κτίρια.

- Περισσότερο από 2 φορές αύξηση των νέων πράσινων εκταμιεύσεών μας προς τα νοικοκυριά και τις μικρές επιχειρήσεις.

Σε σχέση με τη **Στρατηγική Επιχειρησιακής Επίδρασης**, στοχεύουμε στη βελτίωση του περιβαλλοντικού αντικτύπου, ελαχιστοποιώντας τις αρνητικές επιπτώσεις στις δραστηριότητές μας. Ήδη, η Διοίκηση της τράπεζας μετακόμισε στο νέο πλήρως βιοκλιματικό κτίριο ενώ στο κτίριο της Νέας Ιωνίας, όπου αυτή τη στιγμή βρισκόμαστε, ξεκίνησε νέο πρόγραμμα ανακύκλωσης. Βελτιώνουμε τον Κοινωνικό αντίκτυπο, παρέχοντας ένα περιβάλλον χωρίς διακρίσεις και αποκλεισμούς για τους ανθρώπους και τους πελάτες μας, ενώ προάγουμε τη βιώσιμη ανάπτυξη και την ευημερία προς όφελος της κοινωνίας. Βελτιώνουμε τον Αντίκτυπο στη Διακυβέρνηση και την Επιχειρηματικότητα, εστιάζοντας στην οικοδόμηση της ευαισθητοποίησης για τα ESG, εσωτερικά και σε όλη την αλυσίδα αξίας μας, ενώ εντείνουμε τις προσπάθειές μας για ηθική και διαφάνεια.

Η πορεία της Τράπεζας προς τη Βιωσιμότητα **αξιολογήθηκε** και το 2023 από διεθνούς κύρους οίκους ESG Rating και σημειώθηκαν σημαντικές βελτιώσεις σε σύγκριση με τα προηγούμενο έτος. Έτσι, το 2023, η Τράπεζα διακρίθηκε από τον οίκο Sustainalytics και έλαβε τη διεθνή διάκριση ESG Regional Top Rated, τη διάκριση ESG Industry Top Rated για 2η συνεχόμενη χρονιά και εντάχθηκε στη λίστα Morningstar Sustainalytics' 2024 Top-Rated ESG Companies. Η Eurobank κατατάχθηκε στην 45η θέση από τις 1.030 τράπεζες που συμμετείχαν.

Άλλα σημαντικά αποτελέσματα περιλαμβάνουν βελτιωμένες αξιολογήσεις από τους οίκους ΜSCI, S&P, CDP, FTSE και τέλος ISS ESG όπου αξίζει να σημειωθεί η επίτευξη της κορυφαίας βαθμίδας σε θέματα περιβάλλοντος (E:1).

Στον τομέα της Εταιρικής Κοινωνικής Ευθύνης, εδώ και πολλά χρόνια η Eurobank υλοποιεί και εξελίσσει ένα **πολύπλευρο Πρόγραμμα** και μέσα από αυτό, αφήνει το δικό της ουσιαστικό θετικό αποτύπωμα για τη χώρα, τους πολίτες και κυρίως για τους νέους.

Η μεγάλη μας **Πρωτοβουλία για την ανάδειξη και την αντιμετώπιση του Δημογραφικού ζητήματος** ξεκίνησε τον Ιούνιο του 2021, και σήμερα, τρία χρόνια μετά, αισθανόμαστε ιδιαίτερα ικανοποιημένοι που το σοβαρό αυτό θέμα έχει **ανέβει ψηλά στην agenda του δημόσιου διαλόγου**. Οι δράσεις της τράπεζας για το δημογραφικό επιδιώκουν να στηρίξουν τις νέες οικογένειες που επιθυμούν να κάνουν ένα παιδί, ή ένα ακόμα παιδί. Ο μέχρι σήμερα απολογισμός του Προγράμματος είναι θετικός και ενθαρρυντικός. Μόνο από το πρόγραμμα της εξωσωματικής γονιμοποίησης, που χορηγήθηκε πλήρως από την Eurobank, **έχουν γεννηθεί 37 παιδιά.**

Αξιοποιώντας επίσης τις δυνατότητες που προσφέρει η τεχνολογία, σχεδιάσαμε και υλοποιήσαμε ένα φιλόδοξο Πρόγραμμα μεταφοράς θέσεων εργασίας από την Αθήνα στην Περιφέρεια και μέσα από αυτό **προσφέραμε δουλειά σε 75 νέες και νέους από τον Έβρο και τα νησιά του Βορείου Αιγαίου**, δίνοντάς τους έτσι τη δυνατότητα να παραμείνουν στον τόπο τους και να μεγαλώσουν εκεί την οικογένειά τους.

Το Πρόγραμμα **«Μπροστά για την Παιδεία»,** σε συνεργασία με το Υπουργείο Παιδείας και Θρησκευμάτων από το 2003, έχει μέχρι σήμερα **βραβεύσει περισσότερους από 22.000 αποφοίτων Λυκείου από όλη την Ελλάδα,** ενώ φέτος ανακοινώσαμε τη συνεργασία μας με το Οικονομικό Πανεπιστήμιο Αθηνών και χρηματοδοτούμε πλήρως ένα **μεταπτυχιακό πρόγραμμα σπουδών στον ψηφιακό μετασχηματισμό,** τη σημαντικότερη ίσως ανάγκη όλων των μεγάλων οργανισμών.

Προς την ίδια κατεύθυνση, **ο επιχειρηματικός επιταχυντής egg** της Eurobank έχει αναδειχθεί ως ο πιο πετυχημένος start-up accelerator στην Ελλάδα, έχοντας προσφέρει σε περισσότερους από 1.200 νέους την ευκαιρία να εξελίξουν τις επιχειρηματικές τους ιδέες και να τύχουν σημαντικής αναγνώρισης σε εθνικό ή/και ευρωπαϊκό επίπεδο.

Η Eurobank έχει αποδείξει επίσης, έμπρακτα, την ευαισθησία της **σε περιόδους κρίσης και έκτακτης ανάγκη**ς και έχει στηρίξει το Κράτος και την κοινωνία σε δύσκολες στιγμές. Συνεισφέραμε ως Eurobank **12,5 εκατ. ευρώ, μέσω της Ελληνικής Ένωσης Τραπεζών**, στην αποκατάσταση του Θεσσαλικού κάμπου από τις πρωτοφανείς πλημμύρες του περυσινού καλοκαιριού, και ολοκληρώσαμε την υλοποίηση ενός μεγάλου **αντιδιαβρωτικού και αντιπλημμυρικού έργου στο Κιοτάρι της Νότιας Ρόδου,** μετά από τις μεγάλες πυρκαγιές στο νησί το καλοκαίρι του 2023.

Κυρίες και Κύριοι Μέτοχοι,

Ο Διευθύνων Σύμβουλος κ. Καραβίας θα αναφερθεί σε λίγο εκτενώς και στα οικονομικά επιτεύγματα της Eurobank. Από πλευράς μου, ως Πρόεδρος του Διοικητικού Συμβουλίου, θέλω να σας διαβεβαιώσω πως η τράπεζά μας συνεχίζει, με επιταχυνόμενο ρυθμό, να πρωτοπορεί δημιουργώντας αξία και ευημερία. Αυτό το επιτυγχάνει μέσω συνεχών πρωτοβουλιών οι οποίες την καθιστούν πιο αποτελεσματική ενώ συγχρόνως αναπτύσσεται, μεγαλώνει. Οι άνθρωποί μας δίνουν το καλύτερό τους εαυτό και λειτουργούν με ισχυρό αίσθημα ευθύνης ως πραγματικοί πρωτοπόροι προκειμένου να ανταποκριθούν στις απαιτήσεις των μετόχων μας, των πελατών μας και της κοινωνίας. Ευχαριστούμε δε ιδιαίτερα τους μετόχους μας που μας στηρίζουν με την εμπιστοσύνη τους.

Σας ευχαριστώ που με ακούσατε